Ülejäänud  klassides käis andmine Veskisilla nõudlikul ja füüsilisel asfaldiringil tavapäraselt tuliselt, ent sõbralikult. Samuti äsja alustanud 2T rollerite võistlusklassis oli "üllatuskülalisena" rajal ka Hanno Velt isiklikult. Tõsi, tema täistehasekonditsioonis 50-nene SYM roller, mille ainus tuuning oli vahetatud väljalase, jäi konkurentide kõvematele pillidele võimsuses hinnanguliselt 3-5 korda alla. "Mulle ei tohigi kõvemat pilli anda, muidu poleks aus ega huvitav," kommenteeris mees ise rõõmsalt. "Kõvasti võimsamate  ratastega kuidagigi sammu pidamiseks tuleb kogu aeg riske võtta. Kurvidesse sisenen kiiremini, kurvis olen kah kiirem, aga vat kurvist välja enam kiirendada ei õnnestu…"